Document ID: 32007D0482

РЕШЕНИЕ НА КОМИСИЯТА
от 9 юли 2007 година
за прилагането на Директива 72/166/ЕИО на Съвета относно проверките на застраховките „Гражданска отговорност“ при използването на моторни превозни средства
(нотифицирано под номер C(2007) 3291)
(Текст от значение за ЕИП)
(2007/482/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 72/166/ЕИО на Съвета от 24 април 1972 г. относно сближаване на законодателствата на държавите-членки относно застраховката „Гражданска отговорност“ при използването на моторни превозни средства и за прилагане на задължението за сключване на такава застраховка (1), и по-специално член 2, параграф 2 от нея,
като има предвид, че:
(1)
На 30 май 2002 г. между националните застрахователни бюра на държавите членки на Европейското икономическо пространство и други асоциирани държави бе сключено многостранно споразумение, наричано по-нататък „споразумението“. Споразумението е приложено към Решение 2003/564/ЕО на Комисията от 28 юли 2003 година за прилагането на Директива 72/166/ЕИО на Съвета относно проверките на застраховките „Гражданска отговорност“ при използването на моторни превозни средства (2), с коeто Комисията определи датата, след която държавите-членки се въздържат да извършват проверки за застраховки за гражданска отговорност на превозните средства, които домуват обичайно на територията на подписалите споразумението страни и са предмет на същото споразумение. Чрез приемането на добавки № 1 и № 2, към споразумението впоследствие се присъединиха други държави.
(2)
На 8 март 2007 г. националните застрахователни бюра на държавите-членки и тези на Андора, Хърватия, Исландия, Норвегия и Швейцария подписаха добавка № 3 към споразумението, чрез което в споразумението бяха включени националните застрахователни бюра на България и Румъния. Добавката предвижда практически механизми за премахването на проверките на застраховките по отношение на моторните превозни средства, които домуват обичайно на територията на България и Румъния и са предмет на добавката.
(3)
Следователно всички условия за преустановяването на проверките на автомобилните застраховки „Гражданска отговорност“ съгласно Директива 72/166/ЕИО по отношение на моторните превозни средства, които домуват обичайно на територията на България и Румъния, са изпълнени,
ПРИЕ НАСТОЯЩОТО РЕШЕНИЕ:
Член 1
Считано от „1 август 2007 г.“ държавите-членки прекратяват проверките на застраховките „Гражданска отговорност“ по отношение на моторните превозни средства, които домуват обичайно на територията на България и Румъния и са предмет на добавка № 3 от „8 март 2007 година“ към многостранното споразумение между националните застрахователни бюра на държавите членки на Европейското икономическо пространство и други асоциирани държави.
Член 2
Държавите-членки са длъжни да информират незабавно Комисията за мерките, които са предприели за прилагане на настоящото решение.
Член 3
Адресати на настоящото решение са държавите-членки.
Съставено в Брюксел на 9 юли 2007 година.

Labels: 2
15
4
18